[Cum să traduci]
Majoritatea oamenilor îţi vor spune
că traducerea se învaţă cel mai bine prin practică.
Acest lucru poate fi adevărat,
dar sunt nişte reguli pe care le poţi urma.
Dacă ar fi să-ţi dau un sfat despre traduceri, acesta ar fi:
„Nu traduce niciodată cuvintele şi tradu întotdeauna sensul.”
Întâi, asigură-te că înţelegi cu adevărat
toate cuvintele, termenii şi referinţele culturale din original,
şi fă câteva cercetări dacă este necesar.
Apoi uită de cuvinte
şi încearcă să-ţi închipui ce ar spune în mod firesc vorbitorul
dacă ar vorbi nativ limba ta
şi ar încerca să comunice acelaşi mesaj.
Iată câteva sfaturi mai la obiect
derivate de la motto-ul „nu cuvintele, ci sensul”.
Nu te grăbi!
Ai 30 de zile pentru a traduce,
aşa că oferă-ţi suficient timp pentru a fi sigur că totul este corect.
Încearcă să redai stilul vorbitorului.
Asta include traducerea glumelor şi umorului,
ceea ce este foarte important dacă sunt urmate de râsete,
pentru că privitorul trebuie să ştie de ce râde auditoriul.
Nu traduce idiomurile literal!
Idiomurile sunt fraze sau grupuri de cuvinte care exprimă o idee.
Un exemplu ar fi expresia „at the drop of a hat”.
Nu este firesc să traduci asta ca:
„momentul în care a fost lăsată pălăria să cadă”,
ci vei traduce semnificaţia expresiei.
Cel mai potrivit echivalent al expresiei „at the drop of a hat” în limba ta
poate chiar să nu fie un idiom,
ci mai degrabă ceva de genul „instantaneu” sau expresia „fără ezitare”
şi este bine aşa!
Nu face propriile traduceri pentru terminologia ştiinţifică!
Termenii ştiinţifici sunt cuvinte şi expresii
folosite de specialişti în anumite domenii.
Fii mereu în căutare de termeni,
spre exemplu, nume de dispozitive, procese economice sau ştiinţifice...
Şi în loc să inventezi tu o traducere,
caută echivalentul utilizat deja.
E cam ca la idiomuri.
De exemplu, când vezi termenul „root folder”,
în loc să-l traduci prin ceva de genul „un director cu rădăcini”,
trebuie să te asiguri că înţelegi ce înseamnă, de fapt, termenul,
şi apoi vei căuta online articole sau website-uri
care vorbesc despre acel lucru la care se referă „root folder”.
În felul acesta,
vei găsi echivalentul real al termenului în limba ta.
Un alt lucru de reţinut este: „Dacă este nevoie, comprimă”.
În timp ce lucrezi cu subtitluri,
vei avea nevoie adesea să comprimi sau să reduci din text
pentru a păstra o viteză de citire adecvată.
De asemenea, trebuie să te gândeşti
la cum să împarți un subtitlu în două linii
fără a împărţi o frază.
Dar avem alte tutoriale care să te ajute cu asta.
Şi, desigur, nu uita de partea mai tehnică a limbajului,
precum gramatica sau punctuaţia.
După ce ai terminat, priveşte videoclipul subtitrat
ca să-l mai verifici o dată
şi apoi trimite-l spre aprobare.
Când te împotmoleşti
mergi la pagina limbii tale pe OTPedia
ca să găseşti resurse specifice limbii tale
şi caută ajutor şi idei în grupul limbii tale de pe Facebook.
Dacă te împotmoleşti la o traducere,
aminteşte-ţi că faci parte dintr-o comunitate.
Pentru mai multe sfaturi despre traduceri citește acest ghid pe OTPedia.
Şi acum, îţi dorim transcriere şi traducere uşoară!